Shaun Abrahams moet ook gepos word, sê DAAdv. Shaun Abrahams, die hoof van die Nasionale Vervolgingsgesag (NVG). Foto: Flickr/GovernmentZA Die Demokratiese Alliansie (DA) het Sondag ook die kop van adv. Shaun Abrahams, nasionale direkteur van openbare vervolging (NDOV), geëis. Dit volg nadat die DA in ŉ verklaring vroeër die naweek ook gesê het ŉ proses moet aan die gang gesit word om Busisiwe Mkhwebane, openbare beskermer (OB), ingevolge artikel 194 van die Grondwet van haar amp te onthef. Mkhwebane het volgens die DA “herhaaldelik getoon dat sy nie geskik is om as openbare beskermer te dien nie”. James Selfe, voorsitter van die DA se federale uitvoerende raad, het gesê pres. Cyril Ramaphosa moet nou “leierskap toon” en ŉ nuwe NDOV-hoof aanstel. Selfe meen die proses om oudpres. Jacob Zuma aan te kla was “pynlik stadig” omdat hy “sy amp as president misbruik het om hierdie vervolgings te vertraag” – en Abrahams het Zuma volgens Selfe in die proses van vertraging bygestaan​. Zuma staar steeds 783 aanklagte van korrupsie, bedrog, rampokkery en geldwassery in die gesig. Die Nasionale Vervolgingsgesag (NVG) het na bewering reeds 200 getuies wat teen Zuma sal getuig. Selfe sê die DA is versigtig optimisties oor dié nuus. “Abrahams het sedert hy in sy amp is nie met die nodige dringendheid opgetree om te verseker dat Zuma vervolg sal word nie. In November verlede jaar het die NVG aan Zuma ŉ sperdatum verskaf om vertoë te rig wat uiteensit waarom hy nie aangekla moet word nie. Hy het nie sy vertoë teen die sperdatum gerig nie en is ŉ bykomende sewe weke gegee om te antwoord. Abrahams het getoon dat hy eenvoudig nie vertrou kan word om toesig te hou oor en verantwoordelikheid te neem van hierdie proses nie,” sê Selfe. Selfe sê as die NVG dié keer werklik daartoe verbind is om Zuma te vervolg, eis hy dat Abrahams die trekpas moet kry ingevolge die Noord-Gautengse hooggeregshof se besluit verlede jaar dat Abrahams se aanstelling as nasionale direkteur van die NDOV onwettig was en ter syde gestel moet word. Die hof het ook aangevoer dat Zuma nié die aanstelling vir ŉ nuwe NDOV kan maak nie omdat daar ŉ botsing van belange sou wees. Selfe sê die NVG se appèl teen die hoër hof moet laat vaar word en pres. Ramaphosa moet ŉ nuwe blaadjie vir die liggaam oorslaan deur ŉ nuwe hoof aan te stel. “Dit is die enigste manier om die vertroue van die publiek in die NVG te herstel en integriteit te gee aan die proses om Zuma te vervolg. In die gees van inklusiwiteit wat deur pres. Ramaphosa beloof is, moet hy ŉ parlementêre komitee betrek by die aanstelling van ŉ nuwe NDOV-hoof.”